Yaponiya hukumati AQShning harbiy va yadroviy salohiyati mustahkamlanishi tarafdoridir. Bu haqda mamlakat vazirlar mahkamasi bosh kotibi Yosixide Suga Rim papasi Fransiskning atom energiyasidan harbiy maqsadlarda foydalanish axloqqa zid ekanligi to‘g‘risidagi so‘zlariga izoh berish chog‘ida ma’lum qildi. "AQShning harbiy kuchi, jumladan yadroviy qurollarini saqlab qolish va mustahkamlash mamlakatimiz xavfsizligini ta’minlashning ishonchli va aniq yo‘lidir", - dedi u. U shu bilan birga Tokio yadroviy qurollarni yo‘q qilishga urinishni qo‘llab-quvvatlashini bildirdi. Rim papasi Fransisk Xirosimadagi Tinchlik bog‘iga tashrifi vaqtida atom energiyasidan harbiy maqsadlarda foydalanish va yadro quroliga ega bo‘lishni axloqqa zid deb aytgandi.